
LIBEXIN 100 mg tabletės
Prenoksdiazino hidrochloridas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją arba vaistininką.
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra LIBEXIN ir kam jis vartojamas
2.	Kas žinotina prieš vartojant LIBEXIN
3.	Kaip vartoti LIBEXIN
4.	Galimas šalutinis poveikis
5.	Kaip laikyti LIBEXIN
6.	Pakuotės turinys ir kita informacija

Šis vaistas skirtas ūminiam ir lėtiniam sausam kosuliui slopinti, taip pat kosuliui slopinti prieš bronchoskopiją.

LIBEXIN vartoti negalima:
jeigu yra alergija prenoksdiazino hidrochloridui arba bet kuriai pagalbinei šio vaisto medžiagai (jos išvardytos 6 skyriuje);
jei yra būklė, kai pasireiškia gausi sekrecija iš bronchų, bei po operacijos, kai buvo skirta inhaliacinė anestezija.
Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti LIBEXIN.

Jei sekretas yra klampus ir sunkiai iškosimas, gydytojas gali paskirti atsikosėjimą lengvinančių ar gleives skystinančių vaistų.

Vaikams ir paaugliams
LIBEXIN saugumas ir veiksmingumas vaikams neištirtas.

Kiti vaistai ir LIBEXIN
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
LIBEXIN ir kitų vaistų sąveikos nepastebėta, vis dėlto, vartojant kitokių vaistų, reikėtų pasitarti su gydytoju.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nors toksinio poveikio embrionui nepastebėta, nėštumo laikotarpiu vaisto galima vartoti tik gydytojui paskyrus.

Žindymo laikotarpiu vaisto galima vartoti tik gydytojui paskyrus ir jam prižiūrint.

Vairavimas ir mechanizmų valdymas
Didesnės vaisto dozės gali bloginti budrumą ir tai gali sutrikdyti gebėjimą vairuoti ir valdyti mechanizmus.

LIBEXIN sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Dozavimas
Suaugusiems žmonėms
Vidutinė dozė yra 1 tabletė. Ji geriama 3–4 kartus per parą.
Sunkesniais atvejais dozę galima didinti ir vartoti po 2 tabletes 3–4 kartus per parą arba 3 tabletes tris kartus per parą.

Paciento parengimas prieš bronchoskopiją
Likus valandai iki bronchoskopinės procedūros, skiriama 0,9‑3,8 mg prenoksdiazino hidrochlorido/kg kūno svorio (kartu su 0,5–1 mg atropino).

Didžiausia vienkartinė dozė suaugusiam žmogui – 3 tabletės.
Didžiausia paros dozė suaugusiam žmogui – 9 tabletės.

Vartojimo metodas
Tabletes reikia nuryti sveikas, nekramtant, kitaip ant burnos gleivinės susidarę milteliai gali sukelti laikiną aptirpimą bei nejautrumą.

Ką daryti pavartojus per didelę LIBEXIN dozę?
Pavartojus per didelę dozę, per kelias valandas po išgėrimo gali pasireikšti raminamasis poveikis bei greitesnis nuovargis. Vaisto perdozavus, reikia kreiptis į gydytoją.

Pamiršus pavartoti LIBEXIN
Negalima vartoti dvigubos dozės norint kompensuoti praleistą tabletę. Vaisto toliau būtina vartoti taip, kaip skirta.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Retas (gali pasireikšti mažiau nei 1 iš 1000 vartojusiųjų vaisto)
Alerginės reakcijos, burnos ir gerklės sausumas.

Nežinomas (pasireiškimo dažnis negali būti apskaičiuotas pagal turimus duomenis)
Bronchų spazmas, pilvo skausmas, vidurių užkietėjimas (gali būti koreguojamas dieta).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje. Laikyti gamintojo pakuotėje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

LIBEXIN sudėtis
Veiklioji medžiaga yra prenoksdiazino hidrochloridas. Vienoje tabletėje yra 100 mg prenoksdiazino hidrochlorido.
Pagalbinės medžiagos yra glicerolis, magnio stearatas, talkas, povidonas, kukurūzų krakmolas ir laktozė monohidratas.

LIBEXIN išvaizda ir kiekis pakuotėje
Beveik balta, lygi, nuožulniais kraštais tabletė. Vienoje pusėje užrašas „LIBEXIN“, kitoje – kryžminė laužimo vagelė. Vagelė nėra skirta tabletei perlaužti.

PVC/aliuminio lizdinės plokštelės po 10 tablečių.
Dėžutėje yra 20 tablečių (2x10) lizdinėse plokštelėse.

Registruotojas ir gamintojas

Registruotojas 

UAB „SANOFI-AVENTIS LIETUVA“
A.Juozapavičiaus g. 6/2
LT-09310 Vilnius
Lietuva

Gamintojai

CHINOIN Pharmaceutical and Chemical Works Private Co.Ltd.
1045 Budapest, Tó u. 1-5. 
Vengrija

arba

CHINOIN Pharmaceutical and Chemical Works Private Co.Ltd.
2112 Veresegyhaz, Levai u.5.
Vengrija

Jeigu apie šį vaistą norite sužinoti daugiau, kreipkitės į registruotoją.

	UAB „SANOFI-AVENTIS LIETUVA“
A.Juozapavičiaus g. 6/2
LT-09310 Vilnius
Tel. +3705 275 5224




Šis pakuotės lapelis paskutinį kartą peržiūrėtas 2017-12-29.

